Korra

**Korra** a jelenlegi Avatar, aki a Déli Víz Törzséből származik. Közvetlen elődje Aang volt, a Levegő Nomádjai tagja, aki véget vetett a százéves háborúnak.

Korra kiemelkedő tehetséget mutatott az idomításban, mert már kislányként képes volt önállóan vizet, földet, tüzet idomítani. Spirituálisan viszont, Aangtól eltérően, képzetlen volt, ezért sokáig nem boldogult a levegőidomítással és nem tudott azonosulni a levegőidomárok életmódjával. Mestere, Tenzin azonban sosem hagyta őt cserben, bármennyire is rosszul tanított néha, és később minden tekintetben beérett a munka gyümölcse: Korra elsajátította a levegőidomítást, gyógyító képességet is kifejlesztett, megtanulta az energiaidomítást, amellyel sikeresen kompenzálta Amon, az egyenlőségiek vezére által okozott pusztítást, és ő lett az első ismert, fémet is idomító Avatar. Kalandvágya és az idomítás iránti rajongása vezetett oda, hogy Köztársaságváros idomárbajnokságában is helyet követelt magának, és a Tűzmenyétek vízidomár tagja lett. Nagybátyjától, Unalaqtól megtanulta az ún. szellemidomítást is, amellyel képes megtisztítani bármilyen sötét szellemet. Bár Unalaq végül az ellenségévé vált, mint Sötét Avatar, Korra bebizonyította, hogy bármilyen forrásból, bármely személytől képes tanulni, ha úgy hozza a szükség. Korrát tekinthetjük ezenkívül a Levegő Népe újbóli létrehozójának is, mivel aktívan segített az együttállás és az Unalaqkal vívott harc után az újdonsült levegőidomárok felkutatásában és meggyőzésében. Zuko nagyúr meg is jegyezte egyszer neki, hogy ha mindezt látná Aang, kiugrana a bőréből örömében, mert Korra 170 év után elkezdte egy régi-új nemzet alapjainak lerakását.

Korra kis híján meghalt, amikor egy bűnöző csoport, a Vörös Lótusz tagjai az életére törtek. Megúszta az egészet azzal, hogy tolószékbe kényszerült. Évekig küzdött az összecsapás és a mérgezés utóhatásaival. Még ki sem kecmergett teljesen a gödörből, amikor új kihívással szembesült: Kuvira hatalmi ambíciói fenyegették a világ stabilitását. Korra azonban megállította a diktátort, ezáltal megmentette az  Egyesült Köztársaságot az annexiótól.

## Élete

### Gyerekkor

Korra a Déli-sarkon született rögtön azután, hogy elődje, Aang eltávozott a világból. Félig északi származású, mivel apja, Tonraq az Északi Víz Törzs tagja volt, onnan azonban száműzték egy ifjúkori meggondolatlan tette miatt. Tonraq a Déli Víz Törzsben kezdett új életet, ahol házasságot kötött Sennával, egy vízidomár nővel. Korra lett az egyetlen gyermekük.

Aang a halála előtt azt kérte, hogy születendő utódjára a Fehér Lótusz rendje vigyázzon addig, amíg teljesen felkészült Avatar nem lesz belőle. Korra gyerekkora ezért úgy telt el, hogy a rend katonái minden lépését őrizték, amit ő elég nehezen viselt el.

Korráról már nagyon korán, négy-öt éves korában kiderült, hogy ő az Avatar, hiszen a négyből három elemet automatikusan idomított már, a tüzet, a vizet és a földet. Ez a korábbi Avatárokra nem volt jellemző, évezredeken át az volt a szokás, hogy a szóban forgó személyt 16 éves korában szembesítették a ténnyel, hogy ő az Avatar. Aang azonban 12 évesen tudta meg, ki is ő valójában, Korra pedig már kiskorában rájött, mi mindenre képes, és hogy nem egy átlagember.

Korrát kiskorában el akarta rabolni egy csapat bűnöző, hogy aztán egy titkos társaság, a Vörös Lótusz tagjai taníthassák a maguk tudományára. Ez a kísérlet nem sikerült, az elkövetőket a Fehér Lótusz elfogta és börtönbe zárta. Sokka, Tonraq, Zuko és Tenzin megszigorította az Avatar védelmét. Az elfogott bűnözők, Zaheer, Ghazan, P'Li és Ming-Hua nem törtek meg a börtönben töltött évektől és a megtapasztalt körülményektől, és egy árva szót sem árultak el arról, hogy volt-e felbujtójuk, ha igen, ki volt az, mi lett volna a távlati céljuk Korra elrablásával. Az elítélteket szökésbiztos(nak hitt) börtönökben tartották fogva.

Korra szintén még kiskorában talált rá hordozóállatára, Nagára, aki gazdájához hasonlóan még kicsi volt. A jegesmedvekutyákra azelőtt vadásztak a víz törzsek, de Korra a legjobb barátját látta a bocsban, akit végül megtarthatott a szülők döntésének köszönhetően. Az évek során megbonthatatlan barátság alakult ki köztük.

### Serdülőkor

Korra nagyon szertelen és önfejű kamaszlánnyá érett az évek során. A szabályokat sokszor nyűgnek érezte, a védelmezést fogságként élte meg. Bár tudta, hogy Avatárként a világ egyensúlyának megőrzése a kötelessége, ezt sokszor elhomályosította a családja és népe iránti szeretet érzése, amire később, a Víz Törzsi polgárháború során derült fény. Spirituális képzést egyáltalán nem kapott, így bizonytalan jövő elé nézett a finomabb tudományok terén. Korra elsősorban gyakorlati ember volt, ellentétben Aanggal, aki a szellemi tudományok terén bizonyult ügyesebbnek és komoly spirituális háttere volt már gyerekkora óta.

Tizenhét éves kora körül már levizsgázott három elem idomításából, a Fehér Lótusz és Katara döntése értelmében hozzáláthatott a levegőidomítás elsajátításához. Erre vonatkozóan az volt a terv, hogy Katara légidomár fia, Tenzin fogja oktatni Korrát (más nem is taníthatta volna, hiszen Tenzin volt a világ egyetlen élő levegőidomár mestere), és e célból a Déli-sarkra fog költözni családostul. Tenzin azonban később határozatlan időre elhalasztotta a költözést és a tanítás megkezdését, mivel a Köztársaságvárost irányító tanács tagjaként foglalkoznia kellett az egyre nagyobb méreteket öltő szervezett bűnözéssel, az ezekhez kapcsolódó alvilági bandaháborúkkal és leszámolásokkal, valamint egy forradalmár csoport, az egyenlőségiek is ekkor kezdték a hangjukat hallatni. Korra teljesen maga alatt volt, de eltökélte, hogy segít a saját gondjain azzal, hogy majd ő költözik Köztársaságvárosba. Amikor közölte a tervét Tenzinnel, ő azonnal elvetette az ötletet, a lány biztonságára hivatkozva. Korrának már csak egy választása maradt: szökés a szülői házból. Erről azonban tudtak a szülei és Katara is. Korra tehát elindult egy Köztársaságvárosba tartó teherhajón a jegesmedvekutyájával együtt.

### Köztársaságvárosban

Alighogy kiszállt a hajóból, Korra máris zűrzavart keltett a városban, amelynek autós csúcsforgalma nem tolerálta az állatok hátán történő közlekedést. Korra azt tervezte, hogy azonnal átúsztat Naga hátán a Légtemplom-szigetre, ahol Tenzin lakik, de Naga éhes volt már a hosszú út után. Pénz nélkül azonban nem tudtak élelmet szerezni, így Korra kénytelen volt egy park tavából halat fogni, innen azonban a parkőr kiűzte. Közben eltévedt a városban, ahol még sosem járt, így útbaigazítást kért egy boltostól, de nem kapta meg, mert egy bűnbanda felbukkanása megakasztotta a beszélgetést. A bűnözők éppen védelmi pénzt akartak beszedni az üzlettulajdonostól, de ő nem tudott fizetni, így inzultálni kezdték. Korra azonban a boltos védelmére kelt és ezzel újabb káoszt kavart a városban: összeverte a bűnözőket, akiket a kiérkező rendőrség elfogott, de Korrát is le akarták tartóztatni önbíráskodásért. Korra nem ismerte az  Egyesült Köztársaság törvényeit, amelyek szigorúan büntették az önbíráskodást, ráadásul a lány máris az Avatar szerepét akarta játszani azzal, hogy megleckézteti a bűnözőket. Korra nem akarta, hogy letartóztassák, elmenekült a rendőrök elöl, akik üldözni kezdték és végül elfogták. Közben jelentős anyagi kár keletkezett a város infrastruktúrájában. A rendőrség rongálás, önbíráskodás és letartóztatással szembeni ellenállás megalapozott gyanújával vette őrizetbe a lányt. A kapitányságon személyesen a parancsnok, Lin Beifong hallgatta ki a lányt. Korra, amikor megtudta, hogy a híres Toph Beifong lányával hozta össze a sors, azt remélte, hogy az előző életében Tophfal fennállt barátságra hivatkozva a rendőrkapitány megértő lesz, de csalódnia kellett, Lin kíméletlenül érvényesíteni akarta a törvényt még az Avatárral szemben is. A helyzetet a kapitányságra érkező Tenzin oldotta meg, aki már értesült a történtekről. Nem tetszett neki Korra meggondolatlansága, ezért felajánlotta Beifong kapitánynak, hogy azonnal hazaküldi Korrát a Déli-sarkra, cserébe a vádak elejtését kérte. Beifong elfogadta az alkut. Tenzin azonban végiggondolta a dolgot, és végül megengedte a lánynak, hogy a városban maradjon és ígéretet tett neki a tanítása megkezdésére is. Azzal indokolta a döntését, hogy mivel Aang halála óta a dolgok csak egyre rosszabbak a városban, kell valaki, aki rendet teremt és fényt gyújt a sötétségben. Korra öröme határtalan volt.

Tenzin elkezdte a lány oktatását, de Korra nem bizonyult engedelmes, szófogadó tanítványnak, sőt, alaposan próbára tette mestere türelmét. Természetéből adódóan a tettek embere volt, ezért nem igazán értékelte a meditációs gyakorlatok hasznát, melyekkel Tenzin önfegyelemre akarta szoktatni őt.